|  |  |
| --- | --- |
|  |  *See artikkel räägib värvainest; taimeperekonna kohta vaata artiklit Safloor (perekond)* |

---

Illustratsioon raamatust *Deutschlands Flora in Abbildungen*, J. Sturm, 1796
Saflooripall
"Türgi safran" Alanya basaaril on tegelikult värvohaka õied
**Safloor** on värvisafloorist (*Carthamus tinctorius*), nimetatud ka värvohakaks, toodetav värvaine (taime putkõied), millega värvitakse tekstiili. Seda kasutatakse ka toidule värvi andmiseks.

#### Etümoloogia

Eesti keelde on sõna *safloor* jõudnud arvatavasti saksa keele kaudu, kus *Saflor* on üks sõna *Färberdistel* 'värvaliohakas' sünonüüme. Saksa ja inglise keelde on sõna jõudnud keskaegsest prantsuskeelsest *safleur*, mis omakorda pärineb araabiakeelsest sõnastاَصْفَر, *aṣfar* ('kollane').

Ajalugu
-------

Värvisafloor kuulub vanimate kultuurtaimede hulka, olles tuntud juba Vanas Egiptuses ja Babüloonias. Taime kreekakeelne nimi κάρθαμος (*kārthamos*) esineb mitmes kohas Mükeene lineaarkirjas B tahvlitel, kusjuures kahel viisil: valge (ka-na-ko re-u-ka, 'knākos leukā')ja punane (ka-na-ko e-ru-ta-ra, 'knākos eruthrā'). Selgitatud on seda valgete seemnete (ja nendest saadava saflooriõli) ja punaste õite (värvainena) kasutamisega. Õli kasutati antiigist alates toiduks ja lambiõlina, ka tekstiilivärvina kasutamine ulatub kaugesse minevikku. Egiptuse 12. dünastia hauakambrite kollaseks ja oranžiks toonitud tekstiilidest on leitud safloori jälgi ja vaarao Tutanhamoni hauast värvohakavanikuid. Saflooriga erinevate tekstiilide värvimise retsepte võib Euroopas leida alates 16. sajandist, mil taime hakati ka Põhja-Euroopas kasvatama. Venemaal leidis safloor tekstiilivärvina laiaulatuslikku kasutamist 17.–19. sajandil, kuni 20. sajandi alguseni.

Safloori toiduvärvina kasutamist safrani aseainena mainitakse juba 16. sajandi raamatutes. Võrreldes päris safraniga oli safloor, mille nimetus *bastard Saffron* tähendab tõlkes umbes "sohisafran", kordades odavam toiduvärvaine.

Värvaine
--------

Saflooriks nimetatakse värvisafloori kuivatatud õisi, mis transpordiks ja müügiks mõnikord pressitakse pallideks või kookideks. Õisi saab kasutada ka värskelt. Kuivatamisel tuleb jälgida, et õied oleks kaitstud otsese päikesevalguse eest, et nad ei kaotaks oma värvivaid omadusi. Kollast värvi annab safloorkollane, värvainete indeksi järgi C.I. Natural Yellow 5, punast värvi andev komponent on oranžpunane flavonoid kartamiin, C.I. Natural Red 26.

Värvohakast tekstiili värvimisel saadavate toonide hulgas on puhas kollane, väga erksad roosad toonid (lõheroosa, magentapunane) ning pehmed korallpunased. Toon sõltub peitsainest, lahuse pH-st ja värvitavast kiust. Saflooriga on värvitud siidi, lina ja puuvilla.

Kartamiini on kasutatud ka värvipigmentide toonimiseks. Pigmendivärvainena ei ole kartamiin eriti valguskindel, samuti kipuvad pleekima saflooriga värvitud roosad ja punased kangad.

Kuivatatud värvohakaõisi müüakse ka toiduvärviks, mõnikord ka safrani nime all, tööstuslikult toodetud toiduvärv on safraniga sarnanev kollane pulber. Annab toidule kollase tooni. Kasutatakse ka muude naturaalsete toiduvärvide koostises.

Vaata ka
--------

* Safran
* Kurkum

Viited
------

1. ↑  "Arhiivikoopia" (PDF). Originaali (PDF) arhiivikoopia seisuga 3. oktoober 2015. Vaadatud 20. detsembril 2018.`{{netiviide}}`: CS1 hooldus: arhiivikoopia kasutusel pealkirjana (link)
2. ↑  SAFLOOR EHK VÄRVOHAKAS nami-nami.ee
3. ↑
4. ↑
5. ↑
6. ↑
7. ↑  "Eve Järvoja. Välismaised värvained. - Renovatum anno 1991" (PDF). Originaali (PDF) arhiivikoopia seisuga 14. detsember 2018. Vaadatud 19. detsembril 2018.
8. ↑  The Herball, or, Generall historie of plantes /gathered by John Gerarde of London, master in chirurgerie. London, 1597
9. ↑
10. ↑
11. ↑
12. 1 2
13. ↑
14. ↑  "Arhiivikoopia". Originaali arhiivikoopia seisuga 20. detsember 2018. Vaadatud 20. detsembril 2018.`{{netiviide}}`: CS1 hooldus: arhiivikoopia kasutusel pealkirjana (link)
15. ↑

Välislingid
-----------

* Safloor portaalis CAMEO: Conservation & Art Materials Encyclopedia Online
* Of bastard Saffron. - The Herball, or, Generall historie of plantes /gathered by John Gerarde of London, master in chirurgerie. London, 1597
* Siidi ja puuvilla saflooriga värvimise õpetus ning värvinäidised (inglise keeles)
* Part I. Of Silk Dying. - THE WHOLE ART of DYING In Two Parts. 1705 (retseptid saflooriga (Wild Saffron) siidi värvimiseks)
* Part III. Of Dying Flax and Linnen. - THE WHOLE ART of DYING In Two Parts. 1705 (retseptid saflooriga linase ja fustiani värvimiseks)
* Värvohakaga värvimine kombineerides 16. 18. ja 19. sajandi retsepte, illustratsioonidel värvinäidised (inglise keeles)